મારા હમઉમ્ર એ ઓસ્ટ્રેલીયને થોડા સમય પહેલાં જ નોકરી છોડી દીધી હતી અને હવે જ્યાં સુધી ખિસ્સામાંના પૈસા ચાલે એટલા દિવસ પૂરતું તે આ અલગારી રખડપટ્ટીએ નીકળી પડ્યો હતો. ઓસ્ટ્રેલીયાથી શ્રી લંકા થઈને અને હવે તે ભારત આવ્યો હતો. આપણે ત્યાં તે કેરળ જઇ આવ્યો હતો. મેં તને પૂછ્યું કે એક વિદેશી તરીકે તને ચિત્રવિચિત્ર અનુભવ નથી થતા? તેના જવાબમાં તેણે કહ્યું કે ‘જરૂર થાય છે અને બહુ સારા અને બહુ ખરાબ એમ બન્ને છેડાના એ અનુભવો હોય છે. પણ જ્યારે, મને કોઈ મદદ નથી કરતું ત્યારે હું જલ્દી જલ્દીમાં કોઈ અભિપ્રાય નથી બાંધી લેતો કેમકે તેઓની એ વર્તણૂકનું મને કારણ ખબર નથી હોતું. કોને ખબર કદાચ એ દિવસ એ વ્યક્તિ માટે ખરાબ હોય કે કોઈને મદદ કરવાનો તેને કડવો અનુભવ થયો હોય ! આપણે જ્યારે કોઈ પણ જગ્યાએ જઈએ છીએ ત્યારે દરેક પ્રકારનાં લોકો મળશે એ વાત તો સ્વીકારીને જ ચાલવું રહ્યું.’ અને આ વાત કોઈને પણ, ક્યાંય પણ જવા માટે લાગૂ પડી શકે છે. એક જ જગ્યાએ સારો અનુભવ પણ થાય, અને ન પણ થાય !